Úprava metodického usmernenia Hlavného odborníka pre ORL v čase ustupujúcej COVID-19 infekcie

na základe priaznivého vývoja epidemiologickej situácie v súvislosti s pandémiou ochorenia COVID-19 a súčinnosti s odporúčaniami hlavného hygienika a Úradu verejného zdravotníctva upravujem Metodické usmernenie Hlavného odborníka MZ SR pre ORL týkajúce ambulantnej činnosti a realizácie plánovaných operácií:

Otorinolaryngológ realizuje fyzické vyšetrenie - ošetrenie a preventívne prehliadky u pacientov na ambulancii. Vyšetreniu na ambulancii by mal predchádzať telefonát a uistenie sa, že u pacienta nie je riziko nákazy koronavírusom (obvykle komunikácia pri objednaní na všetrenie). Následne možno realizovať štandardné ambulantné vyšetrenie za použitia ochranných pomôcok a dodržaní hygienických opatrení. Dôraz treba klásť aj na preventívne prehliadky a sledovanie pacientov s chronickými chorobami vyžadujúcimi pravidelné kontroly. Pozornosť treba venovať pacientom s príznakmi možných nádorových chorôb v oblasti hlavy a krku, ktorých počet návštev počas COVID 19 epidémie neoddôvodnene poklesol.

Na základe rozhodnutia MZ SR a UVZ možno realizovať aj plánované operácie podľa metodického usmernenia MZ SR (<https://www.health.gov.sk/Clanok?covid-19-20-04-2020-operacie>) a podľa odporúčaní vedenia daného pracoviska. Medzi výkony, ktoré možno zaradiť do skupiny naliehavých patria:

Otológia:

* Operácie cholesteatómu
* Operácie komplikácií akútneho a chronického zápalu stredného ucha  
  Kochleárna implantácia
* Operácie tumorov spánkovej kosti
* Tumory laterálnej bázy lebky
* Operácie zlomenín spánkovej kosti vyžadujúce intervenciu (napríklad likvorea, poškodenie nVII)
* Inzercia stipuly pri seróznej otitíde

Rinológia

* Funkčná endoskopická chirurgia PND pri chronickej rinosinusitíde s polypmi, pri izolovanej sinusitíde, pri mykotckých zápaloch
* Tumory nosa, PND a očnice
* Tumory prednej bázy lebky
* Zlomeniny maxilofaciálneho skeletu vyžadujúce intervenciu
* Endoskopická kontrola epistaxis
* Dekompresia orbity
* Endoskopické operácie slzných ciest

Hltan, hrtan krk

* Resekcie malígnych a benígnych tumorov hrtana
* Resekcie malígnych a benígnych tumorov hltana
* Resekcie malígnych a benígnych tumorov krku
* Rekonštrukcie defektov hlavy a krku po resekcii rozsiahleho malígneho procesu
* Adenotómia
* Tonzilektómia
* Operácie štítnej žľazy
* Operácie príštitných teliesok
* Operácie tumorov slinných žliaz
* Operácie pre hlboké krčné infekcie
* Kožné nádory v oblasti hlavy a krku

Individuálne posúdenie daného stavu môže byť príčinou posunu výkonu medzi skupinami 1-3

Prof. MUDr. Milan Profant, CSc.  
Hlavný odborník MZ SR pre otorinolaryngológiu